Video: Een kritiek, nog 4 beseer in N2-botsing‘n Skermskoot van ‘n video van die ongelukstoneel. Video: IPSS Medical Rescue ŉ Man moes Dinsdagoggend in ŉ kritieke toestand per helikopter na ŉ hospitaal gehaas word nadat hy tydens ŉ botsing van ŉ vragmotor afgeval en deur ŉ ander voertuig getref is. Vier ander mense is ook beseer in die voorval op die N2-Suid net verby die King Shaka-lughawe-afrit in Durban. Paul Herbst, woordvoerder van IPSS Medical Rescue, het gesê voorlopige inligting dui daarop dat drie ligte voertuie en ŉ vragmotor betrokke was in die botsing. Nadat die vragmotor teen die voertuie gebots het, het ŉ man wat agterop die vragmotor was van die voertuig afgeval. Hy is raakgery deur ŉ voertuig wat agter die vragmotor gery het. Die ander vier beseerdes het matige tot ernstige beserings opgedoen. Hulle is per ambulans na hospitale vervoer terwyl die kritiek beseerde man per mediese helikopter na ŉ hospitaal gehaas is. Herbst het gesê lede van die SAPD en die plaaslike metropolisie was op die toneel om die voorval te ondersoek. Die verkeer in die gebied is erg vertraag nadat die pad tydelik gesluit moes word om die ongelukstoneel op te ruim. Die onderstaande video van die ongelukstoneel is deur IPSS Medical Rescue verskaf: